Okresná prokuratúra Bratislava IV 
Saratovská 1/A, 844 61 Bratislava 4

Sp. zn. : 1 Pv 193/14/1104	Bratislava IV, 13.8.2014
EEČ : 2-11-93-2014

U Z N E S E N I E

Trestná vec:	obvinený XXXXX 
Prečin:	Neoprávnené vyrobenie a používanie platobného prostriedku, elektronických peňazí alebo inej platobnej karty podľa § 219 odsek 1 Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátorka Okresnej prokuratúry Bratislava IV
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
na tom skutkovom základe, že si doposiaľ od presne nezisteného času do 13.10.2013 bez súhlasu poškodeného neoprávnene zaobstaral autorizačné údaje k  platobnej karte číslo XXXXX vydanej Poštovou bankou, a.s. so sídlom Dvořákovo nábrežie 4, 811 02 XXXXX, k číslu účtu XXXXX vedeného na meno poškodeného  XXXXX, nar. XXXXX, trvale bytom XXXXX prechodne bytom na adrese XXXXX, pričom obvinený  v byte na XXXXX v presne neurčenom čase uskutočnil dňa 15.10.2013 neoprávnenú platobnú transakciu vo výške 30 Eur s popisom transakcie XXXXX dňa 16.10.2013 v presne neurčenom čase uskutočnil dve neoprávnené platobné transakcie a to s popisom transakcie XXXXX vo výške 124,43 €  a s popisom transakcie XXXXX vo výške 13,95 Eur a dňa 17.10.2013 v presne neurčenom čase uskutočnil neoprávnenú platobnú transakciu s popisom XXXXX vo výške 26 Eur, čím spôsobil poškodenému XXXXX celkovú škodu vo výške 194,38 Eur, 

lebo je trestné stíhanie neprípustné podľa § 9 odsek 1 písmeno d/ Tr. por.

Odôvodnenie:
Vyšetrovateľ OKP OR PZ Bratislava IV uznesením ČVS:XXXXX zo dňa 25.03.2014 podľa § 199 ods. 1 Tr. por. začal trestné stíhanie a podľa § 206 ods. 1 Tr. por. vzniesol obvinenie XXXXX pre prečin neoprávneného vyrobenia a používania platobného prostriedku, elektronických peňazí alebo inej platobnej karty podľa § 219 ods. 1 Tr. zák. na skutkovom základe uvedenom vo výrokovej časti tohto uznesenia. 

Výpovede obvineného XXXXX, poškodeného XXXXX, svedkov XXXXX a XXXXX a listinné dôkazy založené vo vyšetrovacom spise opodstatňujú záver, že aj v tomto štádiu konania sú dané dôvody pre podozrenie, že sa stal skutok, pre ktorý bol obvinený trestne stíhaný, tento skutok je trestným činom a tiež existuje dôvodné podozrenie, že tento skutok spáchal obvinený, čiže jeho trestné stíhanie bolo dôvodné. 

Dňa 12.08.2014 vyšetrovateľ PZ predložil spisový materiál s návrhom na  zastavenie  trestného stíhania z dôvodov podľa § 215 ods. 1 písm. d/ Trestného poriadku s poukazom na ustanovenie § 9 ods. 1 písm. d/ Trestného poriadku. Preskúmaním návrhu a spisového materiálu som zistila, že návrh vyšetrovateľa PZ na zastavenie trestného stíhania je  dôvodný.

Vo vyšetrovacom spise sa na č.l. 143 nachádza originál úmrtného listu vydaného Matričným úradom Mestskej časti Bratislava - Karlova Ves, z ktorého vyplýva, že XXXXX zomrel dňa 24.07.2014.

	Podľa § 215 ods. 1 písm. d/ Trestného poriadku prokurátor zastaví trestné stíhanie, ak  je trestné stíhanie neprípustné podľa § 9 Trestného poriadku.

	Podľa § 9 ods. 1 písm. d/ Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, proti tomu, kto zomrel alebo bol vyhlásený za mŕtveho.

	S poukazom na uvedené skutočnosti nie je ďalej prípustné trestné stíhanie proti obvinenému, preto som rozhodla o zastavení trestného stíhania proti menovanému.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Petra Vodová
prokurátorka